**भारत सरकार**

**सूक्ष्‍म, लघु और मध्‍यम उद्यम मंत्रालय**

**राज्‍य सभा**

**अतारांकित प्रश्‍न सं. 2165**

**उत्‍तर देने की तारीख 12.05.2016**

**कयर उत्पादों का घरेलू बाजार**

2165. श्री राजकुमार धूत:

क्या सूक्ष्म, लघु और मध्यम उद्यम मंत्री यह बताने की कृपा करेंगे किः

(क) कयर उत्पादों के घरेलू बाजार का वर्तमान मूल्य क्या है और महाराष्ट्र राज्य का इसमें

कितना योगदान है; और

(ख) कयर उत्पादों का घरेलू बाजार पर्याप्त रूप से बढ़ाने के लिए सरकार और कयर बोर्ड क्या कदम उठाने का विचार रखते हैं?

**उत्‍तर**

**सूक्ष्‍म, लघु और मध्‍यम उद्यम राज्‍य मंत्री**

**(श्री गिरिराज सिंह)**

(क) कयर बोर्ड सहित निजी कयर इकाइयां, रबड़युक्‍त कयर गद्दा विनिर्माण इकाइयां, सरकारी स्‍वामित्‍व वाले सार्वजनिक क्षेत्र के उपक्रम, सहकारी समितियों तथा उनके शीर्षस्‍थ संगठनों के माध्‍यम से प्राप्‍त वार्षिक घरेलू बिक्री 4261.30 करोड़ रूपए होने का अनुमान है। इसमें से 30 करोड़ रूपए महाराष्‍ट्र राज्‍य का योगदान है। कयर बोर्ड संपूर्ण भारत में 29 शोरूम तथा बिक्री डिपो का प्रचालन कर रहा है। उक्‍त शोरूमों के माध्‍यम से वर्ष 2015-16 के दौरान 16.95 करोड़ रूपए की बिक्री हुई। कयर बोर्ड के पास महाराष्‍ट्र अर्थात् नवी मुम्‍बई में एक शोरूम है और वर्ष 2015-16 के दौरान उसकी बिक्री 1.31 करोड़ रूपए हुई है।

(ख) कयर उत्‍पादों के घरेलू बाजार बढ़ाने के लिए कयर बोर्ड के माध्‍यम से सरकार द्वारा उठाए गए कदम निम्‍नलिखित हैं:

**क) घरेलू प्रदर्शनियों में भागीदारी** - कयर बोर्ड कयर उत्‍पादों, उनका उपयोग एवं बिक्री की लोकप्रियता के लिए संपूर्ण भारत में विभिन्‍न उपभोक्ता, व्‍यापार, अंतर्राष्‍ट्रीय तथा बीटूबी प्रदर्शनियों में भागीदारी के लिए विनिर्माताओं, व्‍यापारियों आदि को सुसाध्‍य बना रहा है।

**ख) बाजार विकास सहायता अनुदान (एमडीए)-** एमडीए स्‍कीम के अंतर्गत कयर उद्योग में पिछले तीन वर्षों के औसत बिक्री कारोबार के 10 प्रतिशत की वित्‍तीय सहायता शीर्ष सहकारी समितियों, प्राथमिक सहकारी समितियों, केन्‍द्र/राज्‍य सरकार के सार्वजनिक क्षेत्र के उपक्रमों तथा बिक्री केन्‍द्रों, सार्वजनिक क्षेत्र के उद्यमों को उपलब्‍ध कराई जाती है। सहायता की हिस्‍सेदारी केन्‍द्र सरकार तथा संबंधित राज्‍य सरकार के बीच में 1:1 (अनुपात) में होगी। वर्ष 2015-16 में 10.76 करोड़ रूपए एमडीए की केन्‍द्र सरकार की हिस्‍सेदारी के रूप में संबंधित सरकारों के माध्‍यम से उन लाभार्थियों को वितरित करने के लिए कयर बोर्ड द्वारा स्‍वीकृत किए गए हैं।

**ग) छूट** – कयर बोर्ड उत्‍सवों, प्रदर्शनी, भंडार समापन, मौसमी, उत्‍पाद शुभारंभ आदि सहित अपने 29 शोरूमों के माध्‍यम से कयर उत्‍पादों की बिक्री के लिए आकर्षक छूट दे रहा है।

**घ) फ्रेंचाइज एवं ई-कॉमर्स को खोलना**

कयर बोर्ड संपूर्ण भारत में फ्रेंचाइज नेटवर्क स्‍थापित करने तथा ई-कॉमर्स पोर्टल के माध्‍यम से आपूर्तिकर्ता आधार के साथ फ्रेंचाइज नेटवर्क जोड़ने संबंधी कार्यक्रम के साथ आगे बढ़ रहा है। इस परियोजना का उद्देश्‍य संपूर्ण भारत में अधिक बिक्री केन्‍द्र खोलना तथा कयर उत्‍पादों की पहुंच बढ़ाना है।

**ड.) प्रचार** – सम्‍पूर्ण देश में कयर उत्‍पादों की बिक्री बढ़ाने के लिए उपयुक्‍त मीडिया के माध्‍यम से प्रचार किया जाता है।